मेलबर्न. ऑस्ट्रेलिया में स्थायी प्रवासियों में भारतीयों की संख्या पहली बार सबसे ज्यादा हो गई है। सोमवार को जारी एक सरकारी रिपोर्ट के मुताबिक भारतीय प्रवासियों की संख्या ने चीनी प्रवासियों को दूसरे नंबर पर धकेल दिया है। ‘ऑस्ट्रेलियाज माइग्रेशन ट्रेंड 2011-12’ नामक यह रिपोर्ट आव्रजन मंत्री ब्रेंडन ओ’कॉनर ने जारी की।
इसके अनुसार, ऑस्ट्रेलिया में स्थायी भारतीय प्रवासियों की संख्या 2011-12 में 29,018 रही। यह उससे पिछले साल की तुलना में 12.7 प्रतिशत अधिक थी। चीन के स्थायी प्रवासियों की संख्या 29,546 से घटकर 25,509 रह गई। वह दूसरे नंबर पर खिसक गया।
प्रवासियों में एशिया का दबदबा
ओ’कॉनर ने बताया कि ऑस्ट्रेलिया आने वाले प्रवासियों का मुख्य स्रोत हो गया एशिया है। इससे साबित होता है अगली सदी एशियाइयों की होगी। उन्होंने बताया कि 1996 से 2011 के बीच विदेशों में जन्मे ऑस्ट्रेलियाई नागरिकों की आबादी 40 प्रतिशत बढ़कर 60 लाख हो गई है। यह ऑस्ट्रेलिया में जन्मे नागरिकों से दो गुनी से ज्यादा है।
मानवीय आधार पर 13700 वीसा दिए
वर्ष 2011-12 में ऑस्ट्रेलिया के आधे कुशल प्रवासियों ने स्थायी वीसा के लिए आवेदन किया। ये लोग पहले से ही अस्थायी वीसा लेकर ऑस्ट्रेलिया में रह रहे थे। ओ’कॉनर ने बताया कि ऑस्ट्रेलिया ने मानवता के आधार पर 2011-12 में 13,700 शरणार्थियों को वीसा दिया।
ब्रिटेन में जन्मे प्रवासियों ने माना ऑस्ट्रेलिया को घर
ऑस्ट्रेलिया की कुल आबादी 2.30 करोड़ है। रिपोर्ट में कहा गया है कि ब्रिटेन में जन्मे 11.80 लाख लोगों ने ऑस्ट्रेलिया को अपना घर माना। इसी के साथ ब्रिटेन इस मामले में पहले नंबर पर रहा। इसके बाद दूसरे नंबर पर न्यूजीलैंड (3,91,060) रहा है।
भारत से रिश्ते सुधारने की पूरी कोशिश : गिलार्ड
ऑस्ट्रेलियाई प्रधानमंत्री जूलिया गिलार्ड ने कहा है कि वे भारत के साथ रिश्ते मजबूत करने के लिए भरपूर कोशिश कर रही हैं। उन्होंने माना कि भारत को यूरेनियम देने से मना करना दोनों देशों के रिश्तों में अवरोध था। उन्होंने कहा, ‘अब इसे मैंने दूर कर दिया है।’ वे लेबर पार्टी के समर्थन में आयोजित एक समारोह में बोल रही थीं। आयोजन भारतीय व अन्य दक्षिण एशियाई समुदायों ने किया था।
hin_Deva awa_Deva awa_Deva hin_Deva hin_Deva hin_Deva awa_Deva hin_Deva hin_Deva hin_Deva